‘Boeliery’ by Krugersdorpse skool skerp veroordeel‘n Skermgreep van die video wat op sosiale media versprei word. Die DA het Vrydag ŉ beroep op die departement van onderwys gedoen om op te tree teen boeliery by skole nadat die soveelste video van ŉ beweerde boelievoorval op sosiale media versprei word. Dié video is klaarblyklik vroeër vandeesweek by Hoërskool Monument in Krugersdorp geneem. In die video pak een van die leerders ŉ ander een, terwyl talle ander bloot toekyk. Die voorval het vermoedelik gedurende pouse plaasgevind. Die skool het Vrydag op sy Facebookblad gesê sy bestuur en beheerliggaam is bewus van die voorval, asook die video daarvan wat sedertdien versprei word. Luidens die verklaring het ŉ personeellid en matriekraadleerder aan diens die betrokke dag die geveg tussen die twee seuns stopgesit, waarna dit by die skool se dissiplinêre hoof, Niekie van Blerk, aangemeld is. Die twee seuns is ingeroep en Van Blerk het die saak “hanteer”, lui die verklaring. “Ek was Dinsdag reeds in verbinding met albei leerders se ouers en die situasie is onder beheer,” het Van Blerk gesê. ‘n Skermgreep van die video wat op sosiale media versprei word. Panyaza Lesufi, LUR vir onderwys in Gauteng, het intussen gesê hy het ook reeds met die skool en die vermeende slagoffer se ouers vergader. “Ons het besluit dat die betrokke leerder binne 48 uur moet aandui waarom hy nie geskors moet word nie. “Die skool is ook ernstig berispe omdat hy nie die voorval amptelik aangemeld het nie,” het Lesufi gesê. ŉ Dissiplinêre verhoor gaan dringend byeengeroep word. “Geen leerder het die reg om ŉ ander te boelie of seer te maak nie. As jy dit doen, gaan ons optree en ons gaan beslíssend optree.” Nkele Molapo, die DA se woordvoerder van onderwys in Gauteng, het gesê dié voorval bring die getal voorvalle van beweerde boeliery by skole op 296 te staan. Die DA sê dit is uiters kommerwekkend en vra vir dringende ingryping. “Ondanks die feit dat die Gautengse onderwysdepartement (GED) ŉ beleid van geen verdraagsaamheid teen afknouery het, gebeur sulke voorvalle steeds by ons skole,” het Molapo gesê.